Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 109/12/5511	Žilina, 14.6.2013
EEČ : 2-43-288-2013

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedná osoba zastupujúca podnikateľský subjekt XXXXX, v období od marca 2011 do novembra 2011 zrazil svojim zamestnancom poistné na sociálne poistenie a verejné zdravotné poistenie, avšak tieto finančné prostriedky neodviedol určeným príjemcom a to Sociálnej poisťovni pobočka XXXXX vo výške XXXXX €, Všeobecnej zdravotnej poisťovni pobočka XXXXX vo výške XXXXX € a Union zdravotnej poisťovni XXXXX vo výške XXXXX €

lebo zanikla trestnosť činu

Odôvodnenie:
Vyšetrovateľ OR PZ OKP OEK Čadca uznesením sp. zn. ČVS:ORP-91/OEK-CA-2012 zo dňa 01.02.2013 podľa § 206 ods. 1 Tr. por. vzniesol obvinenie XXXXX pre zločin neodvedenia dane a poistného podľa § 277 ods. 1, ods. 2 písm. b) Tr. zák. na vyššie uvedenom skutkovom základe. 

Po skončení vyšetrovania predložil vyšetrovateľ vyšetrovací spis tunajšej prokuratúre s návrhom na zastavenie trestného stíhania z dôvodu využitia účinnej ľútosti obvineným. Po preskúmaní spisového materiálu som sa s týmto návrhom a jeho odôvodnením stotožnil. 
Podľa § 215 ods.1 písm. h/ Tr. por. prokurátor zastaví trestné stíhanie, ak trestnosť činu zanikla. 

Podľa §  86 písm. e) Tr. zák. trestnosť trestného činu neodvedenia dane a poistného podľa § 277 Tr. zák. zaniká, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

K veci bol vypočutý obv. XXXXX, ktorý do konania doložil potvrdenia o úhrade dlžného poistného jednotlivým príjemcom. Následne boli vypočutí zástupcovia príjemcov, kde zástupkyňa Union zdravotnej poisťovne dňa 10.05.2013 uviedla, že neodvedené poistné im bolo dodatočne uhradené, zástupca Všeobecnej zdravotnej poisťovne dňa 27.05.2013 uviedol, že subjekt dodatočne uhradil dlžné poistné vo výške XXXXX € a v súčasnosti nemá na odvodoch na zdravotné poistenie za zamestnancov v období od 6/2011 do 11/2011 voči Všeobecnej zdravotnej poisťovni žiadnu podlžnosť.

Zástupkyňa Sociálnej poisťovne pri svojom výsluchu zo dňa 27.05.2013 uviedla prehľad platieb na poistné obvineným, resp. spoločnosťou, za ktorú konal, ako aj spôsob a rozsah započítania týchto dodatočných platieb na zamestnancov a zamestnávateľa. Zároveň vyčíslila dlh na poistnom za zamestnancov za mesiac september 2011 na XXXXX €, za mesiac október 2011 na XXXXX € a za mesiac november 2011 na XXXXX €, tj. dohromady XXXXX €. 

Obvinený pri záverečnom preštudovaní spisu dňa 30.05.2013 predložil príjmový pokladničný doklad o úhrade XXXXX € v hotovosti Sociálnej poisťovni zo dňa 30.05.2013 s poznámkou, že sa jedná o poistné za zamestnancov za obdobie 9-11/2011.

Keďže v označenej veci trestnosť zločinu neodvedenia dane a poistného podľa § 277 ods.1, ods. 2 písm. b) Tr. zák. zanikla z dôvodu využitia ustanovenia o účinnej ľútosti podľa § 86 písm. e) Tr. zák., rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Pekara
prokurátor